CELEX: 32017R0270
Language: sl
Date: 2017-02-16 00:00:00
Title: Izvedbena uredba Komisije (EU) 2017/270 z dne 16. februarja 2017 o spremembi Izvedbene uredbe (EU) št. 540/2011 glede pogojev za registracijo aktivne snovi sulfuril fluorid (Besedilo velja za EGP. )

17.2.2017   
               
               
                  SL
               
               
                  Uradni list Evropske unije
               
               
                  L 40/48
               
            IZVEDBENA UREDBA KOMISIJE (EU) 2017/270
      z dne 16. februarja 2017
      o spremembi Izvedbene uredbe (EU) št. 540/2011 glede pogojev za registracijo aktivne snovi sulfuril fluorid
      (Besedilo velja za EGP)
      EVROPSKA KOMISIJA JE –
      ob upoštevanju Pogodbe o delovanju Evropske unije,
      ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti druge alternative člena 21(3) in člena 78(2) Uredbe,
      ob upoštevanju naslednjega:
      
                  (1)
               
               
                  Direktiva Komisije 2010/38/EU (2) zagotavlja dodatne potrditvene informacije o ocenah življenjske dobe sulfuril fluorida v atmosferi, o koncentraciji sulfuril fluorida v troposferi in pogojih mletja, potrebnih, da se zagotovi, da ostanki fluoridnih ionov v žitu ne presežejo vrednosti naravnega ozadja.
               
            
                  (2)
               
               
                  Aktivne snovi, vključene v Prilogo I k Direktivi Sveta 91/414/EGS (3), se štejejo za registrirane v skladu z Uredbo (ES) št. 1107/2009 in so navedene v delu A Priloge k Izvedbeni uredbi Komisije (EU) št. 540/2011 (4).
               
            
                  (3)
               
               
                  Prijavitelj je predložil dodatne informacije, da bi potrdil oceno tveganja za usodo sulfuril fluorida v atmosferi in za ostanke fluoridnih ionov v mlevskih izdelkih, prisotnih v strojih med zaplinjevanjem.
               
            
                  (4)
               
               
                  Združeno kraljestvo je ocenilo dodatne informacije, ki jih je predložil prijavitelj. Svojo oceno je v obliki dodatka k osnutku poročila o oceni 4. junija 2015 predložilo drugim državam članicam, Komisiji in Evropski agenciji za varnost hrane (v nadaljnjem besedilu: Agencija).
               
            
                  (5)
               
               
                  Komisija je menila, da na podlagi dodatnih informacij, ki jih je predložil prijavitelj, ni mogoče izključiti, da bo vsebnost ostankov v mlevskih izdelkih, prisotnih v strojih med zaplinjevanjem, presegla koncentracijo vrednosti naravnega ozadja za fluoridne ione ali da ne bo dosegla ustreznih najvišjih vrednosti ostankov. Zato bi bilo treba spremeniti pogoje za registracijo, da se zagotovi, da so mlevski izdelki, vsebovani v tretiranih objektih, vedno v skladu z določbami Uredbe Evropskega parlamenta in Sveta (ES) št. 396/2005 (5). Poleg tega je menila, da predložene informacije ne dokazujejo statičnega stanja sulfuril fluorida v troposferi; zato je tudi potrebno nadaljnje spremljanje njegovih troposferskih koncentracij, dokler ni statično stanje v celoti dokazano, informacije v zvezi s tem pa je treba redno, vsako peto leto, predložiti Komisiji, državam članicam in Evropski agenciji za varnost hrane.
               
            
                  (6)
               
               
                  Sulfuril fluorid je tudi registriran kot biocidna aktivna snov v skladu z Direktivo Komisije 2009/84/ES (6). Zaradi istih pomislekov glede usode sulfuril fluorida v okolju kot pri pesticidni uporabi so bile zahtevane dodatne informacije, vključno s spremljanjem koncentracij v troposferi. Roki za predložitev informacij bi morali biti enaki, da se prepreči odvečno delo in racionalizira postopek ocenjevanja.
                  
               
            
                  (7)
               
               
                  Prilogo k Izvedbeni uredbi (EU) št. 540/2011 bi bilo zato treba ustrezno spremeniti.
               
            
                  (8)
               
               
                  Prijavitelju je bilo omogočeno, da predloži pripombe k poročilu o pregledu.
               
            
                  (9)
               
               
                  Državam članicam bi bilo treba dati na voljo čas za spremembo ali preklic registracij fitofarmacevtskih sredstev, ki vsebujejo sulfuril fluorid in ne izpolnjujejo omejenih pogojev za registracijo.
               
            
                  (10)
               
               
                  Za fitofarmacevtska sredstva, ki vsebujejo sulfuril fluorid in pri katerih države članice odobrijo prehodno obdobje v skladu s členom 46 Uredbe (ES) št. 1107/2009, bi to obdobje moralo trajati največ 18 mesecev po začetku veljavnosti te uredbe.
               
            
                  (11)
               
               
                  Ukrepi iz te uredbe so v skladu z mnenjem Stalnega odbora za rastline, živali, hrano in krmo –
               
            SPREJELA NASLEDNJO UREDBO:
      Člen 1
      Sprememba Izvedbene uredbe (EU) št. 540/2011
      Priloga k Izvedbeni uredbi (EU) št. 540/2011 se spremeni v skladu s Prilogo k tej uredbi.
      Člen 2
      Prehodni ukrepi
      Države članice v skladu z Uredbo (ES) št. 1107/2009 do 9. septembra 2017 po potrebi spremenijo ali prekličejo veljavne registracije fitofarmacevtskih sredstev, ki vsebujejo sulfuril fluorid kot aktivno snov.
      Člen 3
      Prehodno obdobje
      Morebitno prehodno obdobje, ki ga odobrijo države članice v skladu s členom 46 Uredbe (ES) št. 1107/2009, je čim krajše in traja največ 12 mesecev po omejitvi ali preklicu ustrezne registracije.
      Člen 4
      Začetek veljavnosti
      Ta uredba začne veljati dvajseti dan po objavi v Uradnem listu Evropske unije.
      
         Ta uredba je v celoti zavezujoča in se neposredno uporablja v vseh državah članicah.
         V Bruslju, 16. februarja 2017
         
            
               Za Komisijo
            
            
               Predsednik
            
            Jean-Claude JUNCKER
         
      
      
         (1)  UL L 309, 24.11.2009, str. 1.
      
         (2)  Direktiva Komisije 2010/38/EU z dne 18. junija 2010 o spremembi Direktive Sveta 91/414/EGS zaradi vključitve sulfuril fluorida kot aktivne snovi (UL L 154, 19.6.2010, str. 21).
      
         (3)  Direktiva Sveta 91/414/EGS z dne 15. julija 1991 o dajanju fitofarmacevtskih sredstev v promet (UL L 230, 19.8.1991, str. 1).
      
         (4)  Izvedbena uredba Komisije (EU) št. 540/2011 z dne 25. maja 2011 o izvajanju Uredbe (ES) št. 1107/2009 Evropskega parlamenta in Sveta glede seznama registriranih aktivnih snovi (UL L 153, 11.6.2011, str. 1).
      
         (5)  Uredba Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (UL L 70, 16.3.2005, str. 1).
      
         (6)  Direktiva Komisije 2009/84/ES z dne 28. julija 2009 o spremembi Direktive 98/8/ES Evropskega parlamenta in Sveta za vključitev sulfuril fluorida kot aktivne snovi v Prilogo I k Direktivi (UL L 197, 29.7.2009, str. 67).
      
         PRILOGA
         Stolpec „Posebne določbe“ v vrstici 307, sulfuril fluorid, v delu A Priloge k Izvedbeni uredbi (EU) št. 540/2011 se nadomesti z naslednjim:
         
            „DEL A
            Doslej se lahko registrira samo kot insekticid/nematicid (fumigant), ki ga profesionalni uporabniki uporabljajo v prostorih z možnostjo zatesnitve:
            
                        (a)
                     
                     
                        ti prostori so prazni; ali
                     
                  
                        (b)
                     
                     
                        kadar so živila ali krma prisotni v zaplinjenem prostoru, uporabniki in nosilci živilske dejavnosti zagotavljajo, da lahko v prehransko in krmno verigo vstopijo samo živila ali krma, ki je v skladu z veljavnimi mejnimi vrednostmi ostankov za sulfuril fluorid in fluoridne ione iz Uredbe Evropskega parlamenta in Sveta (ES) št. 396/2005 (*1); v ta namen uporabniki in nosilci živilske dejavnosti v celoti izvajajo ukrepe, ki so enakovredni načelom HACCP iz člena 5 Uredbe (ES) št. 852/2004 Evropskega parlamenta in Sveta (*2); uporabniki zlasti opredelijo kritično nadzorno točko, na kateri je nadzor nujen za preprečitev prekoračitve mejne vrednosti ostankov, ter vzpostavijo in izvajajo učinkovite postopke spremljanja na tej kritični nadzorni točki.
                     
                  DEL B
            Za izvajanje enotnih načel iz člena 29(6) Uredbe (ES) št. 1107/2009 se upoštevajo ugotovitve iz poročila o pregledu sulfuril fluorida ter zlasti dodatkov I in II h končni različici poročila o pregledu, ki jo je Stalni odbor za rastline, živali, hrano in krmo pripravil 7. decembra 2016.
            V tej celoviti oceni morajo biti države članice zlasti pozorne na:
            
                        —
                     
                     
                        tveganje zaradi anorganskega fluorida v onesnaženih izdelkih, na primer moki in otrobih, ki ostanejo v mlinskih strojih med zaplinjevanjem, ali žitu, shranjenem v silosih v mlinu. Potrebni so ukrepi za zagotovitev, da v prehransko in krmno verigo vstopajo samo izdelki, ki so v skladu z mejnimi vrednostmi ostankov;
                     
                  
                        —
                     
                     
                        tveganje za izvajalce in delavce, ko na primer ponovno vstopijo v zaplinjene prostore po zračenju. Potrebni so ukrepi za zagotovitev, da izvajalci in delavci nosijo samostojne dihalne aparate ali drugo primerno osebno zaščitno opremo;
                     
                  
                        —
                     
                     
                        tveganje za navzoče osebe, tako da vzpostavijo primerno zaprto območje okoli zaplinjenih prostorov.
                     
                  Pogoji za registracijo po potrebi vključujejo ukrepe za zmanjšanje tveganja.
            Prijavitelj od 30. junija 2017 naprej vsakih pet let predloži Komisiji, državam članicam in Agenciji podatke o spremljanju koncentracije sulfuril fluorida v troposferi. Meja zaznavnosti za analizo je najmanj 0,5 ppt (kar ustreza 2,1 ng sulfuril fluorida/m3 troposferskega ozračja).